„Generaţia mea” este emisiunea care îţi face cunoştinţă cu tinerii din ţara noastră!
De luni până joi, de la ora 17:00 la 20:00, Victoria Vasiliţa te aşteaptă pe undele RMT-ului la dialog cu tineri activi, despre succes, implicare şi dezvoltare.
În cadrul emisiunii ai parte şi de recomadări de carte, rubrici şi vox-uri cu tineri pe diverse subiecte.
„Vin la radio cu mare dispoziţie. Ştiu că în fiecare seară voi cunoaşte şi mai bine generaţia actuală de tineri. E modul prin care mă asigur că avem cu cine dezvolta ţara în care trăim”, spune Victoria Vasiliţa.
Tot aici găseşti muzică, hituri şi zâmbet!
Ascultă „Generaţia mea” cu Victoria Vasiliţa la Radio Moldova Tineret!
Activând la radio din 2011, Ionela Cazacu a crescut cu, şi la Radio Moldova. Pentru ea, radioul nu este doar o a doua casă, ci o şcoală care i-a modelat şi ”şlefuit” personalitatea. Nu a studiat jurnalismul, dar iubeşte microfonul şi libertatea pe care i-o oferă acesta.
Ionela Cazacu: Radioul a deprins în mine abilităţi şi a dezvăluit trăsături pe care nici măcar nu aveam idee că le-aş putea avea. Am crescut cu radioul, m-am inspirat din el, şi acum am şi ocazia să contribui la dezvoltarea lui. N-o să-ţi promit munţi şi oceane, dar îţi garantez un plus de pozitivitate şi doza de cultură generală, plus muzică de calitate în fiecare dimineaţă de luni până vineri de la 8 la 11, la Radio Moldova Tineret. Hai să fim liberi în gândire şi exprimare împreună.
Mihai Bologan
Libertalia şi Monologul Psihologului
Este absolvent al Universităţii de Stat din Moldova, licenţiat în psihologie şi masterat în psihologie clinică. E psiholog practician, care în prezent îşi continuă studiile post-universitare în domeniul psihoterapiei. Mihai aduce un pic de influenţă academică în emisia de la Radio Moldova Tineret, dar ştie să combine perfect divertismentul cu învăţarea şi reflecţiile profunde asupra vieţii.
Mihai Bologan: Dragostea faţă de radio vine din copilărie mea, care am petrecut-o cu bunica împreună, ascultăm Radio Moldova. Pe parcursul anilor pasiunea asta nu s-a stins, ci s-a alimentat cu ceea ce am trăit în copilărie. Mă bucur mult că pot combina două pasiuni ale mele (psihologia şi radio) pe undele Radio Moldova Tineret.
Vitalina Ţaranu
Alter Clasa
E studentă la facultatea de Jurnalism şi Ştiinţe ale Comunicării de la Universitatea de Stat din Moldova. Şi-a dorit mereu să facă radio şi acum îşi trăieşte visul în echipa de la Radio Moldova Tineret.
Vitalina Ţaranu: Dragostea mea faţă de radio vine din pasiunea de a vorbi mult. Ştiu şi pot să împart din energia mea tinerilor care mă ascultă şi să mă simt astfel utilă! Îmi place activitatea de aici pentru că am posibilitatea să fiu conectată la necesităţile tinerilor de astăzi. Noi avem muzică, oamenii frumoşi şi energie.”
Alisa Tanas
DIMINEŢI DE WEEKEND
Mereu a vrut să facă jurnalism. E încă studentă dar ştie ce-şi doreşte de la meseria pe care şi-a ales-o. Se trezeşte în fiecare dimineaţă de weekend şi vine cu dispoziţie în faţa microfonului de la radio.
Alisa Tanas:De mică eram cu ochii şi urechile pe radio şi televiziune. Îi admiram atât de mult pe cei care aduc informaţia în casele noastre, cei care ne creează dispoziţia pentru toată ziua şi cei care devin în timp prietenii noştri, pentru că îi auzim şi vedem zi de zi.
Visul meu a devenit realitate – vocea mea ajunge la o mulţime de oameni. RMT este mai mult decât un simplu post de radio. RMT este despre libertate, vise, oportunităţi. Pentru mine, RMT este o rampă de lansare către nebănuitele căi ale jurnalismului.
Întotdeauna fac totul cu dragoste, atenţie şi responsabilitate. Pun pe primul loc CALITATEA, în detrimentul cantităţii. Unii zic că sunt prea perfecţionistă, eu însă afirm cu tărie că fac ceea ce-mi place şi vreau să o fac bine.
Oana Guţan
PERMIS AUDIO
Prezintă emisiunea Permis Audio, unde are posibilitatea să fie cât mai aproape de adolescenţi. Este energia din echipa de la Radio Moldova Tineret.
Oana Guţan: Oana sunt. Am un prenume simplu, ce ascunde o persoană nu atât de simplă, în schimb - dornică să încerce cât mai multe. După oratorie, teatru, televiziune şi multe altele, am rămas la radio, acolo unde simt totul din plin. Sunt în căutare de răspunsuri chiar de la microfon şi reuşesc să mă descopăr tot mai mult cu fiecare ediţie. Am înţeles cât de capabilă, creativă, asertivă şi puternică sunt în procesul de a deveni cea mai bună versiune a mea prin intermediului radioului.
Mădălina Şalari
Generaţia mea
E pasionată de radio şi voluntariat. Poate să le facă pe ambele cu drag, muncă şi multă responsabilitate. Mădălina Şalari: La radio am ajuns acum doi ani şi-mi place ceea ce fac aici. Sunt în echipa de la Radio Moldova Tineret, unde am posibilitatea să cresc în acest domeniu şi să interacţionez cu tineri ca şi mine. Sunt o fire perseverentă şi curajoasă, care poate să îşi asume orice risc. În emisiunea Generaţia mea abordez teme de interes pentru tineri, pentru că e vârsta pe care o trăiesc şi eu.
Maria Brîncă
IntoNAŢII MODERNE
Activitatea de la RMT pentru Maria Brîncă este o plăcere şi şansa de a descoperi tineri şi talente. A crescut în radio de mică şi cunoaşte bine ceea ce are de făcut pentru a ajunge la inima şi nevoile ascultătorului de la radio.
Maria Brîncă: ,,Sunt pasionată de radio şi televiziune. E domeniul în care vreau să cresc, pentru că-mi place comunicarea, oamenii şi poveştile lor de succes. În cadrul emisiunii pe care o prezint la radio moldova tineret, vin cu noutăţi din domeniul culturii de la noi şi cu tineri artişti.
Ion Vascauţan
PERMIS AUDIO
La radio cunoaşte oameni interesanţi şi are oportunitatea de a aduce bucurie celor care-l ascultă.
Ion Vascauţan: ,,Prin intermediul cuvintelor şi al sunetului, încerc să fiu mai mult decât un
simplu prezentator - îmi doresc să fiu vocea care inspiră şi care aduce o rază de lumină în inimile
ascultătorilor. A fi parte din din echipa RMT înseamnă a face parte dintr-o familie radiofonică
dedicată aducerii zâmbetelor şi informaţiilor valoroase în difuzoarele ascultătorilor noştri. Nu
este doar despre a fi în faţa microfonului, ci despre a crea o legătură sinceră şi afectuoasă cu cei
care aleg să petreacă timpul alături de noi. Este o oportunitate minunată de a aduce o schimbare
pozitivă în viaţa celor din jurul meu, chiar şi în cele mai mici moduri”.
Nicoleta Pojoga
În loc de EPILOG
Este încă elevă dar nu se teme de BAC şi de microfonul de la Radio Moldova Tineret.
Nicoleta Pojoga: ,,Radioul reprezintă modalitatea prin care vocea sufletului meu a ales să fie
auzită. În faţa microfonului mă simt liberă, înţeleasă şi am oportunitatea să mă dezvolt ca
personalitate. Radio Moldova Tineret este locul unde pot împărtăşi întotdeauna informaţii
valoroase şi care îmi oferă amintiri de nepreţuit pentru o viaţă întreagă.”
Victor Gandrabur
Ştiri şi Generaţia mea
Pasiunea lui pentru radio îşi are rădăcinile încă din copilărie. Petrecând foarte mult timp la
bunica a îndrăgit vocile celor de la Radio Moldova.
Victor Gandrabur: ,,Aici Chişinău. Radio Moldova – a fost rostită de mine de sute de ori încercând să-i
imit pe cei de la microfon. Pe măsură ce am crescut am mai înţeles că pe lângă radio, nu-mi imaginez
viaţă fără muzică. Cu timpul, am realizat că radioul este locul unde le pot combina pe ambele şi-mi pot
exprima creativitatea. Fac parte dintr-o echipă genială. Aici procesul de lucru e o plăcere şi o oportunitate
de a împărtăşi bucuria şi emoţiile cu ascultării fideli.
Sunt ştirist la Radio Moldova Tineret dar prezint şi emisiunea ,,Generaţia mea”. Fac totul din plăcere dar
cu multă responsabilitate!”